RÅDETS FORORDNING (EF) Nr. 1428/96 af 26. juni 1996 om ændring af forordning (EØF) nr. 2332/92 om mousserende vine fremstillet i Fællesskabet

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

For at lette kontrollen og under hensyn til de hidtidige vanskeligheder i forbindelse med gennemførelsen bør beregningsmetoden for forhøjelsen af cuvéens totale alkoholindhold ved tilsættelse af tiragelikør affattes klarere;

artikel 14, stk. 2, i forordning (EØF) nr. 2332/92 (4) åbner mulighed for, at medlemsstaterne undtagelsesvis indtil den 31. december 1995 kan tillade, at en mkvbd fremstilles ved, at der tilsættes et eller flere vinprodukter, der ikke stammer fra det bestemte dyrkningsområde, hvis navn den mousserende vin bærer; denne periode har vist sig at være for kort til, at de erhvervsdrivende i nogle bestemte dyrkningsområder kan tilpasse sig de nye tekniske krav; perioden bør derfor forlænges; da denne undtagelse kun vedrører bestemte tilfælde, bør navnene på disse mkvbd anføres på en liste og offentliggøres i De Europæiske Fællesskabers Tidende, C-udgaven;

i henhold til artikel 17, stk. 3, i forordning (EØF) nr. 2332/92, kan Rådet ændre varigheden af gæringen med henblik på at gøre cuvéen mousserende og af cuvéens lagring på bærmen som anført i nævnte artikels stk. 2 på en måde, der er forenelig med den videnskabelige erfaring og den teknologiske udviklings nuværende stade;

under hensyn til erfaringerne med de forskellige typer mousserende vine og i betragtning af de videnskabelige forskningsresultater og den teknologiske udviklings nuværende stade er det kun berettiget at fastsætte forskellig varighed for henholdsvis cuvéens gæring og cuvéens lagring på bærmen alt efter de forskellige anvendte gæringsmetoder i forhold til gæring i beholdere med røreanordning; derfor bør kun denne metode skilles ud -

UDSTEDT FØLGENDE FORORDNING:

Artikel 1

Forordning (EØF) nr. 2332/92 ændres således:

1) Artikel 4, stk. 2, andet afsnit, affattes således:

»Iblanding af tiragelikør må ikke medføre en forhøjelse af cuvéens totale alkoholindhold på mere en 1,5 % vol. Denne forhøjelse måles ved at beregne forskellen mellem cuvéens totale alkoholindhold og den mousserende vins totale alkoholindhold inden eventuel iblanding af ekspeditionslikør.«

2) Artikel 9 affattes således:

»Artikel 9

Tiragelikør til fremstilling af mousserende vin må alene sammensættes af:

- druemost

- druemost i gæring

- koncentreret druemost

- rektificeret koncentreret druemost eller

- saccarose og vin.«

3) Artikel 14, stk. 2, ændres således:

a) Første punktum affattes således:

»2. Uanset stk. 1, første led, og med forbehold af artikel 18, kan en producentmedlemsstat under forudsætning af, at der føres passende kontrol, indtil den 31. august 2003 udtrykkeligt tillade, at en mkvbd fremstilles ved, at der til basisproduktet for denne vin tilsættes et eller flere vinprodukter, der ikke stammer fra det bestemte dyrkningsområde, hvis navn vinen bærer, forudsat:«.

b) Følgende afsnit tilføjes:

»Undtagelsen i første afsnit gælder, under forudsætning af at en sådan bestemmelse inden den 31. december 1995 var fastsat i den pågældende producentmedlemsstats bestemmelser.

Medlemsstaterne udarbejder en liste over navnene på de mkvbd, der er nævnt i dette stykke, og sender den til Kommissionen, som offentliggør den i De Europæiske Fællesskabers Tidende, C-udgaven.«

4) Artikel 15, stk. 1, affattes således:

»1. Tiragelikør til fremstilling af mousserende kvalitetsvin må kun bestå af:

- saccharose

- koncentreret druemost

- rektificeret koncentreret druemost og

- druemost eller druemost i gæring, af hvilke der kan opnås vin, som er egnet til fremstilling af bordvin

- vin egnet til fremstilling af bordvin

- bordvin eller

- kvbd.

Tiragelikør til fremstilling af mkvbd må kun bestå af:

- saccharose

- koncentreret druemost

- rektificeret koncentreret druemost og

- druemost

- druemost i gæring

- vin

- mkvbd

der er egnet til fremstilling af samme mkvbd som den, hvortil tiragelikøren tilsættes.«

5) Artikel 17 ændres således:

a) stk. 2, affattes således:

»2. Varigheden af gæringen med henblik på at gøre cuvéen mousserende og varigheden af cuvéens lagring på bærmen skal mindst være:

- 90 dage

- 30 dage, hvis gæringen finder sted i beholdere med røreanordninger.«

b) Stk. 3, udgår.

Artikel 2

Denne forordning træder i kraft på syvendedagen efter offentliggørelsen i De Europæiske Fællesskabers Tidende.

a) Artikel 1, nr. 3, litra a), anvendes fra den 1. januar 1996.

b) Artikel 1, nr. 2 og 4, anvendes fra den 1. september 1996.

c) Artikel 1, nr. 5, litra a), anvendes fra den 1. september 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 26. juni 1996.

På Rådets vegne

M. PINTO

Formand

(1) EFT nr. C 74 af 14. 3. 1996, s. 14.

(2) Udtalelse afgivet den 21. juni 1996 (EFT nr. C 198 af 8. 7. 1996).

(3) Udtalelse afgivet den 24. april 1996 (EFT nr. C 204 af 15. 7. 1996).

(4) EFT nr. L 231 af 13. 8. 1992, s. 1. Forordningen er senest ændret ved forordning (EF) nr. 1547/95 (EFT nr. L 148 af 30. 6. 1995, s. 15).